
EMLÉKEZTETŐ
Készült a Győr-Moson-Sopron Megyei Mérnöki Kamara 2011. 06. 20. napján, 14 órai kezdettel tartott elnökségi üléséről. 

Az ülés helye: 
Győr, Csaba u. 16. II.em. 201/a. 
Jelen vannak: 

Mellékelt jelenléti ív szerint

Az Elnökségi Ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:

1. Tájékoztatás az elmúlt és leendő időszak történéseiről

· MMK Küldöttgyűléséről

· Alapszabály, Pénztári Szabályzat

· Kereskedelmi és Iparkamara

· NCA pályázat

· Duna Stratégia
Bartal György elnök 
2. Jogosultságok elvi kérdései

Bartal György elnök

3. Tagfelvételek, engedélyek, fellebbezések. 

Barcsai Éva Magdolna titkár

4. Egyebek 

1. Napirendi pont: Bartal György elnök tájékoztatója
MMK küldöttgyűlésről
Az MMK küldöttgyűlésén a tagok kisebb létszámban jelentek meg, mint a korábbi években. A küldöttgyűlésen a következő témák kerültek szóba, ill. megtárgyalásra:

· A korábbi szakmai mérnökműhelyek helyett mérnökiskolák indultak sikerrel,

· A főmérnöki rendszer felállítására törvényjavaslat kerül kidolgozásra,

· Több menetben esett szó az oktatásról (a felsőoktatás színvonala sokak szerint alacsony). A megszerezhető kreditpontokról, a kamarák elsődleges szűrőként való részvételéről e tekintetben,

· A jogszabálytervezetek készítésébe az MMK-t már bevonják, ezt sikerként értékeli az Elnök asszony, 

· A szabványosítással kapcsolatban elhangzott, hogy az EUROCODE magyar változatának lennie kell egy nemzeti mellékletének, ennek a helyes összeállítása rendkívül fontos. Az MMK és a Szabványügyi Testület közötti vita nyugvópontra továbbra sem jutott,

· Az országos kamara honlapján működik az Uniós figyelő,

· Beindult az országos hírlevél szolgáltatás is, a gyakorisága még nem tisztázott,

· A területi kamarák az általuk beszedett igazgatási szolgáltatási díjak 15%-át kötelesek befizetni az országos kamarának; erről körlevelet ígértek. A felelős műszaki vezetők és műszaki ellenőrök nyilvántartási díja továbbra sem egyértelmű,

· A 2012-es költségvetést gyakorlatilag változatlan számokkal fogadták el. A pénzügyi, gazdálkodási kérdésekben sok hozzászólás volt.

Alapszabály, Pénztári Szabályzat:

Az Alapszabály módosítás jelenleg jóváhagyásra vár a bíróságon.

A Pénztári Szabályzat hivatalosan is módosításra került: a házipénztárban kezelhető pénz 500 e. Ft-ra növekedett a korábbi 150e. helyett.

Kereskedelmi és Iparkamara:

A Kereskedelmi és Iparkamara, ill. a Megyei Mérnökkamara között megbeszélés volt a mérnöktovábbképzés keretében történő oktatás megosztásáról. E szerint a kötelező továbbképzés általános részét évente 1 alkalommal az Iparkamara rendezné, az ezzel járó költségeket a két kamara felezné egymás között.

A munkavédelmi továbbképzést is az Iparkamara rendezné, az ezzel járó költségeket a két kamara létszámarányosan osztaná meg egymás között. 

A kötelező továbbképzés szakmai részét az Universitas-Győr Nonprofit Kft. végezné. Egy tanfolyam 12 fő megléte esetén indulhat (egy alkalom költsége ugyanis 120e. Ft). Az ezzel járó költségeket a két kamara létszámarányosan osztaná meg egymás között. Az első szakmai képzés októberben indul, a megyei mérnökkamara honlapján a tervezet (ill. a módosítások) megtalálhatók.
NCA pályázat:
A pályázaton nem nyertünk (egyetlen megyei kamara sem), így a tervezett fejlesztéseket saját pénzből kell állni. A fénymásoló-nyomtatót már megvásároltuk, a honlap fejlesztése és a nyilvántartó program átdolgozása elkezdődött. Előbb az új honlap készül el, utána az új nyilvántartó program, amelybe a jogosultsági határidő lejártára való figyelmeztetés is beépítésre kerül. (Mindez csak akkor szolgálhat segítségül a tagoknak, ha e-mail címüket megadják.)
Duna Stratégia:
Továbbra is feladat olyan regionális projektek megfogalmazása, létrehozása, amelyek a Duna Stratégiába bevonhatók és határokon átnyúlók, vagy hatásaik ilyenek. A megyei politikusok is felismerték már az ebben rejlő lehetőségeket, és megfogalmazták a kikötő projektet, amire sok egyéb felfűzhető. 
A DS-val kapcsolatos legutóbbi tájékoztató a Tolna Megyei Mérnöki Kamara taggyűlésén volt, s a napokban lesz találkozó a Győr megyei ill. városi vezetőkkel.
2. Napirendi pont: Jogosultságok elvi kérdései
Bartal György elnök:
A névjegyzéki megjelenítés rendezése érdekében elvégzendő átsorolások – mely szerint az ENt-Sz kódot SZÉS-6, ill. TÉ kódra kell átsorolni – kapcsán merült fel az a probléma, hogy egyes tagok részére a SZÉS-6 jogosultság nem adható meg, mivel a 104/2006. (IV.28.) Korm. rendelet alapján a szakértői jogosultság megállapításához csak az egyetemi végzettség fogadható el.

Konkrétan Gönczöl Gyula tagunk 2009. januárban korlátozás nélküli épületenergetikai szakértői engedély megállapítása iránti kérelmet nyújtott be kamaránkhoz. Az épületenergetikai jogosultsági vizsga megszerzését követően kamaránk 2009. február 27. napján kelt, 147/2009. számú határozatával kérelmező részére megadta az ENt-Sz jogosultságot.

Gönczöl Gyula a Pollack Mihály Műszaki Főiskola épületgépészeti szakán szerzett okleveles üzemmérnöki végzettséget, így csak korlátozott jogosultságot kaphatott volna (az ENt-Sz jogosultságot csak egyetemi végzettségűek részére lehetett megadni). Mivel a jogosultsági vizsgabizonyítvány – amelyet az országos kamara bonyolított – ENt-Sz kóddal került kiállításra, tévedésből kamaránk is ENt-Sz kódra állapította meg a jogosultságot.

Ez ügyben kértük az országos kamara főtitkárának állásfoglalását arra vonatkozóan, hogy Gönczöl Gyula részére a korábbi ENt-Sz kód helyett milyen kódot/kódokat lehet megállapítani. A főtitkár úr levele szerint: „…mivel az ENt-Sz jogosultsága több, mint 1 éve kiadásra került, a KET 114 § szerint Gönczöl Gyula úrnak a szakterületek új jelölése szerinti TÉ és a SZÉS-6 jogosultság is megadható.”
A megyei kamara elnöksége, ill. minősítő bizottsága azonban úgy vélekedik, hogy ha a szakértői jogosultság megállapításához csak az egyetemi végzettség tekinthető szakirányúnak, akkor a jogszabályellenes állapot fenntartása nem fogadható el, ezért szavazásra bocsátja a kérdést, és határozatot hoz. (a határozat jelen emlékeztető mellékletében található)
A jelenlévők 5 igen, 1 tartózkodás és 1 ellenszavazat mellett úgy döntöttek, hogy az egyetemi végzettséghez kötött SZÉS-6 jogosultság nem adható meg az átsorolás alkalmával.
3. Napirendi pont: Tagfelvételek, engedélyek, fellebbezések
Barcsai Éva Magdolna titkár ismertette:

· a tagfelvételét 2 fő kérte, tagsági viszony felfüggesztése, vagy visszaállítása iránti kérelem nem érkezett,

· a tervezői és szakértői jogosultságok meghosszabbítása iránti kérelmeket, amely 3 főt érint,
· az új tervezői és szakértői jogosultságok megadása iránti kérelmeket, amely 3 főt érint,

· két fő kérelmét –szakértői ill. tervezői jogosultságok – referencia hiányában nem tudjuk támogatni
Az elnökség az ismertetés alapján 4 határozatot hozott, amelyek jelen emlékeztető 1. sz. mellékletét képezik.

Az elmúlt időszakban nem érkezett fellebbezés Kamaránkhoz.

4. Napirendi pont: Egyebek
A szakcsoportok közül 3 adott be pénzügyi tervet:
· A geodéziai 290e. Ft-ra pályázik

· Az épületgépész 420 e. Ft-ra
· A vizes 370 e. Ft-ra

A megpályázott pénzek odaítéléséről a következő elnökségi ülésen – 2011. július 18. – hozunk döntést. 
Egyéb napirendi pont nem lévén, az elnök az ülést bezárja.

